b'\n_START_ARTICLE_\nFu\xc5\xbeinski most\n_START_PARAGRAPH_\nFu\xc5\xbeinski most je most preko Ljubljanice in stoji v trasi Chengdujske ceste, ta pa povezuje Zalo\xc5\xa1ko cesto in Trpin\xc4\x8devo ulico v Ljubljani._NEWLINE_Prvi leseni most na tem mestu je viden na upodobitvi Fu\xc5\xbeinskega gradu Janeza Vajkarda Valvasorja iz leta 1689. O nadaljnji usodi mostu podatki niso znani._NEWLINE_Zaradi preobremenjenosti s prometom in ogro\xc5\xbeanja pe\xc5\xa1cev, je bil dotedanji most leta 1978 rekonstruiran. Promet je bil omogo\xc4\x8den samo izmeni\xc4\x8dno enosmerno s prednostjo vozilom, ki so prihajala iz Zalo\xc5\xa1ke ceste, za pe\xc5\xa1ce pa so uredili obojestransko pot, ki je bila od vozi\xc5\xa1\xc4\x8da lo\xc4\x8dena z jekleno varnostno ograjo._NEWLINE_Stari Fu\xc5\xbeinski most je bilo treba poru\xc5\xa1iti zaradi dotrajanosti, prometne neustreznosti in zaradi potrebe po novih komunalnih vodih. Nov most so pri\xc4\x8deli graditi 17. novembra 1986. Kon\xc4\x8dali so ga v letu dni. Izvajalec je bilo gradbeno podjetje Gradis. Arhitekt Peter Gabrijel\xc4\x8di\xc4\x8d ga je oblikoval tako, da se \xc4\x8dim bolje vklaplja v tamkaj\xc5\xa1nje okolje, saj je v bli\xc5\xbeini tako Fu\xc5\xbeinski grad kot najstarej\xc5\xa1a elektrarna Fu\xc5\xbeine (1897) z zapornicami. Oblikovan je na osnovi mostov Jo\xc5\xbeeta Ple\xc4\x8dnika. Zanj je leta 1988 prejel nagrado Pre\xc5\xa1ernovega sklada._NEWLINE_Most ima dvoserno, dvopasovno vozi\xc5\xa1\xc4\x8de. Prekladno konstrukcijo predstavljajo prednapeti armiranobetonski I nosilci. Plo\xc4\x8dniki in kolesarske steze so od vozi\xc5\xa1\xc4\x8da lo\xc4\x8deni z betonsko ograjo v katero so vgrajeni tudi stebri za javno razsvetljavo. Tudi mostna ograja je betonska. Na mostu je ohranjena kapelica._NEWLINE_Novi most je vplival na obnovo in razvoj vse bli\xc5\xbenje okolice.'